Title: Guia didàctica del professorat
Course: Biologia i Geologia 3r ESO 1r T

1. Descripció del curs

Característiques del curs

Aquest curs està estructurat en 3 mòduls per a dur a terme durant el primer trimestre ampliables a altres mòduls posteriors, i cadascun diferenciat en el seu contingut de manera que cada mòdul es pugui tractar de manera independent i es pugui ubicar al moment del curs que es cregui oportú.

En cada mòdul hi ha un apartat de recursos on trobareu continguts globals del tema o unitat a treballar, així com recursos relacionats o aplicacions per a seguir investigant. També trobareu un apartat d’activitats teòriques i pràctiques per tal de poder consolidar els aprenentatges adquirits i poder anar fent un seguiment global de l’alumnat.

Les eines que proporciona la plataforma Moodle ens permeten avaluar l’alumnat i qualificar les activitats presentades, però també permeten fer un seguiment acurat de l’activitat de l’alumne/a al llarg del curs i poder donar retroacció i resposta al seu treball. Aquestes mateixes eines ens poden permetre fer un seguiment més personalitzat o acurat per al tractament de la diversitat si activem o desactivem la compleció d’activitats o les restriccions d’accés que trobareu en les diferents propostes. Per tant, conté activitats que tenen en compte la diversitat de l'alumnat, podríem dir, basades indirectament en un Disseny Universal d’Aprenentatge (DUA), sense que necessàriament s'hagin pensat seguint totes les pautes d'un disseny d'aquesta tipologia. Algunes activitats es poden realitzar en altres nivells i es podran repensar les propostes per a fer entregues amb altres formats que es creguin oportuns, per exemple, fent ús de documents compartits en entorns gestionats pel propi centre, entregues mitjançant agrupaments, etc.

En aquest sentit, el curs s'ha configurat per a poder treballar en grups i s'han creat agrupaments bàsics modificables lligats a determinades activitats (veure l'apartat 4 de la guia)

Una altra característica important, en el cas d'haver de treballar des de casa, és el fet de poder potenciar l’ús de fòrums perquè es pugui treballar amb la resolució de dubtes i aprenentatge també entre iguals i es promocioni en menor o major mesura l’autoavaluació i coavaluació de l’alumnat.

També trobareu activitats amb rúbriques d’avaluació, els criteris de les quals es comuniquen a l'alumnat prèviament.

Dedicació horària

Aquest curs està pensat per a dur-lo a terme durant 2 hores lectives setmanals sense desdoblaments amb el grup-classe. S'ha pensat amb la previsió que es puguin dur a terme totes o la majoria de les activitats tant de manera presencial com a distància per si, en algun moment, cal utilitzar de manera híbrida els materials.

De tota manera, tot i que l’assignació horària setmanal de la matèria de ciències de la naturalesa per a 3r d’ESO s’estableix en 2 hores lectives setmanals amb caràcter general i en base al currículum del decret que ens afecta (veure pàg. 18 a la normativa enllaçada a l’apartat 2 de la guia), existeix la possibilitat que una d’aquestes hores es pugui realitzar amb desdoblament de l’alumnat en dos grups (el qual suposa 3 hores de docència per cada 2 hores amb l’alumnat). Per tant, en cas de realitzar desdoblaments, trieu ordenar les activitats o proposar-les en el moment o espai que creieu convenient.

Per altra banda, com que els centres poden presentar casuístiques molt diverses, cal tenir en compte que cal adaptar tots aquests materials a les necessitats pròpies i fer-ne l’ús que creieu oportú, més encara tenint en compte que, segons la política de centre o les necessitats específiques que es donin, i d’acord amb el decret d’autonomia, els centres educatius poden establir projectes interdisciplinaris o globalitzats que modifiquin aquesta dedicació horària.

2. Ubicació en el currículum i competències

El curs s’ha dissenyat en mòduls de continguts o unitats didàctiques basades en els continguts curriculars d’educació secundària obligatòria de l’àmbit cientificotecnològic per a l’aprenentatge de la Biologia i la Geologia a 3r d’ESO (Decret 187/2015 DOGC núm. 6945 – 28.8.2015, pàgines 134 i 135).

Aquest currículum relaciona els diferents continguts de 3r d’ESO per la Biologia i la Geologia en 7 grans blocs: Investigació i experimentació (comú a tots els blocs) (CC15); Teories i fets experimentals. Controvèrsies científiques. Diferències entre ciència i pseudociència (CC16); Organització general del cos humà. Relació entre aparells i sistemes, òrgans, teixits i cèl·lules (CC9, CC10, CC28, CC29, CC30); La nutrició humana (CC10, CC29); Les respostes del cos (CC10, CC28); La reproducció humana (CC10, CC30); Ecosistemes i activitat humana (CC12, CC13, CC25, CC26, CC27). En aquest curs aquests blocs de continguts s’han estructurat seguint les agrupacions que veureu a continuació, indicant entre parèntesi els continguts clau (CC) que es treballen en cada unitat lligats cada un a l’assoliment de diferents competències de l’àmbit científic tecnològic que podeu trobar en aquest document (veure).

Continguts

  MÒDUL 1 . De què estem fets els éssers humans? (CC9, CC10, CC28, CC29, CC30)

- 1.1.- Els nivells d'organització de la matèria viva
- 1.2.- Bioelements i biomolècules
- 1.3.- La cèl·lula.
- 1.4.- Teixits, òrgans, sistemes i aparells.
- 1.5.- El microscopi òptic, les seves parts i com s'utilitza al laboratori.
- 1.6.- Observació de preparacions microscòpiques
- 1.7.- El mètode científic.
- 1.8.- Com fer un comentari d'una notícia científica.

  MÒDUL 2 . Dels aliments als nutrients (CC10, CC29)

- 2.1.- L'alimentació i la nutrició

- 2.2.- Els nutrients. Tipus
- 2.3.- La dieta saludable i equilibrada
- 2.4.- Els transtorns relacionats amb l'alimentació.
- 2.5.- La conservació i la manipulació d'aliments.
- 2.6.- Estudi de les etiquetes alimentàries.

  MÒDUL 3 .  Ens nodrim: l'aparell digestiu i el respiratori (CC10, CC29)

- 3.1.- La funció de nutrició
- 3.2.- L'aparell digestiu
- 3.3- Les funcions digestives.
- 3.4.- Hàbits saludables de l'aparell digestiu.
- 3.5.- L'aparell respiratori.
- 3.6.- Les funcions respiratòries.
- 3.7.- Hàbits saludables del'aparell respiratori.
- 3.8.- Malalties aparells digestiu i respiratori.

Els continguts clau que es desenvoluparan fent el seguiment d’aquesta proposta són els següents:

- CC9. Model de cèl·lula.
- CC10. Model d'ésser viu.
- CC15. Fases d'una investigació. Disseny d'un procediment experimental.
- CC28. Funció de relació. Resposta immunitària. Substàncies addictives.
- CC29. Funció de nutrició. Aliments i nutrients. Malalties i transtorns associats.
- CC30. Funció de reproducció. Malalties relacionades. Salut i higiene sexual.

Dimensions i competències de l'àmbit cientificotecnològic

Fonamentalment es treballen la dimensió d'indagació de fenòmens naturals i de la vida quotidiana de l'àmbit cientificotecnològic, tot i que, especialment en el tema 2 i 3 es treballaran conceptes de la dimensió salut. Per tant, les competències de l'àmbit cientificotecnològic relacionades amb els continguts clau treballats, són:

- Competència 1. Identificar i caracteritzar els sistemes físics i químics des de la perspectiva dels models, per comunicar i predir el comportament dels fenòmens naturals.
- Competència 2. Identificar i caracteritzar els sistemes biològics i geològics des de la prespectiva dels models, per comunicar i predir el comportament de fenòmens naturals.
- Competència 3. Interpretar la història de l'Univers, de la Terra i de la vida utilitzant registres del passat.
- Competència 4. Identificar i resoldre problemes científics susceptibles de ser investigats en l'àmbit escolar, que impliquin el disseny, la realització i la comunicació d'investigacions experimentals.
- Competència 5. Resoldre problemes de la vida quotidiana aplicant el raonament científic.
- Competència 6. Reconèixer i aplicar els processos implicats en l'elaboració i validació del coneixement científic.

A més, des de la Dimensió de salut, les competències de l'àmbit cientificotecnològic relacionades amb els continguts clau treballats, són :

- Competència 12. Adoptar mesures de prevenció i hàbits saludables en l'àmbit individual i social, fonamentades en el coneixement de les estratègies de detecció i resposta del cos humà.
- Competència 13. Aplicar les mesures preventives adequades, utilitzant el coneixement científic en relació amb les conductes de risc i malalties associades al consum de substàncies addictives.
- Competència 14. Adoptar hàbits d'alimentació variada i equilibrada que promoguin la salut i evitin conductes de risc, transtorns alimentaris i malalties associades.

Competències transversals

Competència Digital

Els continguts clau de l'àmbit digital que es treballaran són:

CC9. Eines d'edició de documents de text, presentacions multimèdia i processament de dades numèriques.

CC10. Llenguatge audiovisual: imatge fixa, so i vídeo.

CC13. Fonts d'informació digital: selecció i valoració.

CC24. Aprenentatge permanent: entorns virtuals d'aprenentatge, recursos per a l'aprenentatge formal i no formal a la xarxa.

I les competències de l'àmbit digital que es treballaran relacionades amb aquests continguts clau:

CD2. Utilitzar les aplicacions d'edició de textos, presentacions multimèdia, tractament de dades numèriques per a la producció de documents digitals.

CD3. Utilitzar les aplicacions bàsiques d'edició d'imatge fixa, so i imatge en moviment per a produccions de documents digitals.

CD4. Cercar, contrastar i seleccionar informació digital adequada per al treball a realitzar, tot considerant diverses fotns i mitjans digitals.

CD5. Construir nou coneixement personal mitjançant estratègies de tractament de la informació amb el suport d'aplicacions digitals.

Competència Personal i Social

Es treballaran totes les dimensions i competències d'aquest àmbit, per tant, les competències de l'àmbit personal i social treballades són:

CP1. Prendre consciència d'un mateix i implicar-se en el procés de creixement personal.

CP2. Conèixer i posar en pràctica estratègies i hàbits que intervenen en el propi aprenentatge.

CP3. Desenvolupar habilitats i actituds que permetin afrontar els reptes de l'aprenentatge al llarg de la vida.

CP4. Participar a l'aula, al centre i a l'entorn de manera reflexiva i responsable.

3. Metodologia emprada

Cada mòdul comença amb una introducció on s'explica a l'alumnat la temàtica a tractar, el pla de treball i es planteja una qüestió introductòria. A continuació, també en cada mòdul, hi ha l'apartat "Recursos" i l'apartat "Activitats".

En el primer es troben els llibres amb els apunts teòrics de cada unitat organitzats per capítols, i recursos que ajuden a la seva comprensió. La idea dels llibres és que estiguin tots els apunts reunits i organitzats, i que serveixin com a llibres de consulta. La idea és que l'alumnat treballi realitzant activitats contextualitzades que els permeti deduir i entendre els conceptes a partir de l'anàlisi, de forma guiada, de casos de la vida quotidiana. En alguns casos, també s'afegeix teoria  per després fer els exercicis de comprensió o aplicació corresponents.

En l'apartat "Activitats" ens troben, per ordre, les següents:

1. Les activitats que ha de fer l'alumnat. Aquestes s'han preparat per realitzar-les en un ordre lògic, relacionades amb els capítols dels llibres. Dins de cada activitat hi ha apunts amb les idees clau que es treballen en el diferents exercicis, de manera que es poden fer sense el llibre, el qual només serveix com a consulta i en algun cas per ampliar explicacions. Es poden realitzar de manera individual, en parelles o en petit grup, d'aquesta manera, es fomenta el diàleg i l'intercanvi d'idees entre l'alumnat, però això, es deixa a criteri del professorat.

Les activitats de cada mòdul comencen amb una activitat inicial per introduir la temàtica i copsar les idees prèvies de l'alumnat, i a continuació apareixen les activitats de desenvolupament. Aquestes s'han ideat  com a activitats contextualitzades que permetin a l'alumnat anar deduïnt els diferents conceptes, en base a preguntes sobre observacions de la vida quotidiana.

2. Les activitats "Taller" tenen un component més pràctic, per treballar en grup i es proposen en el 1r i 3r tema. Aquesta activitat es realitzarà en petit grup i serà avaluada pels mateixos alumnes. Per aquest motiu, aquestes activitats es plantegen amb l'eina "Taller" del moodle que permet fer coavaluació mitjançant una rúbrica. El següent vídeo explica el funcionament dels tallers:

Play Video

Per assignar qui avalua a qui, hem d'anar a la "Fase de tramesa" i després clicar en "Assigneu les trameses". Podeu veure una explicació d'aquest procés d'assignació d'avaluadors a l'apartat 4. Agrupacions dels alumnes .

Funcionament dels tallers: un taller consta de 5 fases.

Inicialment, el taller està en la Fase de configuració , on el professorat pot fer les modificacions que consideri o deixar-ho tal com està configurat. Els alumnes poden començar l'activitat en aquesta fase entrant al taller i llegint la descrpció del que han de fer (com si fos una tasca).

Quan es consideri oportú, el professor/a passa a la Fase de tramesa (clic en "Passa a la següent fase) on els alumnes que hagin acabat poden enviar la seva feina.

Un cop acabada la fase de tramesa, el profesor/a passa a la Fase d'avaluació , on els alumnes (prèviament assignats, veure apartat 4. Agrupacions dels alumnes) fan l'avaluació de la feina dels companys que tinguin assignats mitjançant una rúbrica .

Un cop han acabat d'avaluar, el professor/a passa a la Fase de qualificació , on l'alumnat pot veure la qualificació que ha rebut dels seus companys i la retroacció.

Per últim, es passa a la Fase de tancament , on finalitza el taller.

A la imatge de sota es pot veure detall de les fases:

Assignació d'avaluadors als tallers  per fer coavaluació

Per assignar qui avalua a qui hem d'anar a la "Fase de tramesa" i després clicar en "Assigneu les trameses".

Ara podrem triar entre 3 opcions: assignació manual, assignació aleatòria (la més ràpida) i assignació programada.

En "assignació manual" veurem una columna central (1) on apareixen tots els alumnes, dels quals podrem assignar revisors (avaluadors) i a qui revisen (avaluen) si han fet prèviament la tramesa de la tasca (per defecte, si no han fet la tramesa no poden participar en l'avaluació, però això es pot modificar). A la columna de l'esquerra (2) podrem escollir quins alumnes avaluen al nostre alumne i a la columna de la dreta (3) podrem escollir a quins alumnes avalua el nostre alumne. Amb l'assignació manual podem fer que un grup avalui a un altre grup, però s'han d'assignar els alumnes un per un.

L'"assignació aleatòria" és la manera més ràpida d'assignar avaluadors: simplement hem d'escollir el nombre de revisors per cada alumne i podem escollir si els alumnes que no han fet la tramesa poden avaluar o no. El propi sistema s'encarrega de fer les assignacions, però de manera aleatòria.

L'"assignació programada" també és una manera ràpida de fer les assignacions d'avaluadors, però en aquest cas cal haver definit prèviament una data límit de lliurament de les trameses en la configuració del taller. Assigna els avaluadors de la mateixa manera que l'"assignació aleatòria".

3. Una activitat "Tasca" és de tipus pràctic, per aplicar els coneixements adquirits. Aquesta activitat es planteja com una tasca que els alumnes han de fer i enviar seguint les instruccions, tot i que aquestes poden ser adaptades pel professorat. Són activitats complementàries. Algunes estan pensades per saber si l'alumnat va seguint bé o si és millor que segueixi l'itinerari de reforç. En altres casos, es proposen activitats per aprofundir o consolidar el temari, com ara l'"assistència a una xerrada científica",  "llegir en profunditat un article de divulgació cienífica"o "fer un vídeo fent una recepta saludable".

4. Per últim, a cada mòdul es proposa un qüestionari d'avaluació, un d'ells per l'itinerari de reforç.

El professorat ha de fer les agrupacions que cregui convenients en funció del seu alumnat per realitzar totes les activitats. Una de les opcions  per facilitar el seguiment i l'avaluació de l'alumnat  és que, encara que treballin per parelles o en petit  grup, cada alumne envii la seva feina, encara que sigui idèntica a la del seu grup.

En cada unitat s'han preparat activitats amb restriccions d'accés per pemetre fer aquest seguiment i dissenyar diferents itineraris d'aprenentatge configurats des d'un primer moment per tal que no es puguin realitzar directament totes les activitats encomanades sinó que es vagin activant a mesura que s'avança en el curs.

És molt important que personalitzeu aquest itinerari d'aprenentatge en funció del vostre alumnat i feu les agrupacions convenients.

ATENCIÓ: Tal i com es visualitza el curs en un primer moment pot resultar un lloc molt carregat de recursos, activitats i restriccions. Per tant, i sobretot des del punt de vista de l'alumnat, és molt recomanable que un cop porteu a terme les activitats a l'aula tingueu ocults els mòduls i les activitats o recursos que encara no voleu que l'alumnat pugui veure malgrat ja tinguin restriccions d'accés.

Cal que el professorat decideixi també si les restriccions d'activitats seran visibles o si seran totalment invisibles fins que no s'hagin completat les restriccions (caldria deixar les activitats amb l'ull barrat activat si es volen mantenir ocultes).

  Quan es mostra l'ull barrat la compleció es mostrarà oculta si l'usuari no compleix aquesta condició.

4. Agrupacions dels alumnes

Com s'ha dit abans, es recomana fer la majoria de les activitats en petit grup o parelles, exceptuant el qüestionari final de la prova de cada mòdul que és individual. No obstant, totes les tasques es poden adaptar a una o altra opció en funció de la tipologia del vostre alumnat o les necessitats del moment segons hi hagi o no la necessitat de treballar-ho en línia.

Dins el curs podeu fer agrupaments de manera que només una persona del grup hagi de fer l'entrega. Per a tal efecte, cal prèviament definir ja des de bon principi grups de treball o fer constar cada alumne/a com si fos un sol grup per ell mateix per poder realitzar després agrupaments diferents en funció de la tasca (vegeu materials Ateneu o l'enllaç al videotutorial, més avall).

Per tal de poder fer un tractament personalitzat de la diversitat i poder fer, d'alguna manera, un itinerari més específic per alumnat amb diferents necessitats educatives així com poder anar treballant cadascú a un ritme diferent, s'han creat activitats amb restriccions d'accés en funció del grup de treball on s'inclogui l'alumnat en base al seu nivell d'aprenentage, en funció dels resultats obtinguts en activitats anteriors o en funció del fet o no d'haver vist o realitzat ja activitats anteriors.

En funció del nivell d'aprenentatge podem agrupar les activitats segons aquests grups i agrupacions:

  ⇒ ⇒ GRUPS

- Reforç (R): per aquell alumnat que necessita suport o activitats de reforç.
- Mig (M): seria el grup genèric o grup ordinari on hi ha l'alumnat que va seguint el ritme normal i fa les activitats planificades pel nivell que correspon.
- Ampliació (A): per a l'alumnat que va una mica més avançat o vol anar més enllà i se li poden encomanar activitats o tasques avançades o complementàries.

  ⇒ ⇒ AGRUPACIONS

- Ampliació i Mig (AM): format pel grup Ampliació i el grup Mig de cada grup aula (3A, 3B...). Aquesta agrupació permet que les activitats pensades per al treball genèric a l'aula es puguin planificar únicament per als que no requereixen activitats de reforç.

EXEMPLE:

L'activitat A1.5 "Aprofundim en l'organització del cos humà "pot resultar complicada d'executar per a alumnat que requereix algun tipus de reforç. Això no vol dir que no puguin realitzar l'activitat, però potser li caldria algun tipus d'apadrinament o suport addicional. Al curs això es visualitzaria d'aquesta manera:

 A 1.5. Aprofundim en l'organització del cos humà.
Restringit No disponible llevat que:
- Qualsevol (altrament queda ocult):
  - Pertanyeu a un grup de  3A Ampliació i Mig
  - Pertanyeu a un grup de 3B Ampliació i Mig
  - Pertanyeu a un grup de 3C Ampliació i Mig
- L'activitat A1.3 Explorem la cèl·lula, necessitem un microscopi! estigui marcada com a completada (altrament queda ocult)

 A 1.5. Repassem l'organització del cos humà.

Restringit No disponible llevat que:

- Qualsevol (altrament queda ocult):
  - Pertanyeu a un grup de 3A Reforç
  - Pertanyeu a un grup de 3B Reforç
  - Pertanyeu a un grup de 3C Reforç
- L'activitat A1.3. Explorem la cèl·lula, necessitem un microscopi ! estigui marcada com a completada (altrament queda ocult)

Els noms dels grups els podeu canviar per tal que l'alumnat no es vegi identificat, de manera clara amb el seu nivell d'aprenentage.

Per identificar les activitats amb restriccions degudes a itineraris d'aprenentatge o a diferents nivells d'assoliment, aquestes es mostren al curs indicant el grup al qual cal pertànyer.

En aquest curs s'han definit també grups basats en els grups-classe per deixar-los com a exemple però caldrà adaptar-ho donat que cada grup/centre tindrà noms diferents per als grups i un nombre diferent de grups possibles. Per exemple, si tot un nivell de 3r d'ESO utilitza aquest curs de moodle, podreu triar assignar l'alumnat de 3r als diferents grups incloent-los als grups classe anomenats 3A ESO, 3B ESO, 3C ESO,… cada un lligat al professorat corresponent, i dins cada grup-classe, podeu fer subgrups estables en funció de desdoblaments, per exemple, o grups de treball: ESO3AG1 (alumn1, alumn2, alumn3…). Es poden fer també grups individuals: 3AA1, 3AA2… 3AAn (alumne1 de 3A, etc), per poder crear després agrupaments específics.

5. Recursos necessaris

Per tal que l’alumnat pugui realitzar l’entrega d’activitats i se li pugui proporcionar un seguiment formatiu i avaluatiu caldria:

- Disposar d’ usuaris d’accés a moodle per a l'alumnat (amb identificació via usuari o correu electrònic segons les característiques pròpies del centre).

- 📑📊 Que l'alumnat disposi de programes ofimàtics bàsics de programari lliure o en línia: processador de textos, full de càlcul del tipus LibreOffice o  OpenOffice o tenir la possibilitat de fer ús de documents compartits dels entorns GSuite for Education o Office 365 (alumnat).

- Per a les activitats cal tenir instal·lat el maquinari JAVA, per altra banda pot ser que no funcionin. Si no es poden visualitzar aquestes activitat cal actualitzar els connectors java o provar de realitzar-les des d'un altre navegador o dispositiu https://www.java.com/es/download/. Amb tot, però, aquestes activitats generalment es poden visualitzar també sense dificultats entrant al moodle des dels navegadors dels dispositius mòbils (smartphones o tauletes), sense que, necessàriament, s'hagi d'instal·lar l'aplicació de moodle.

De totes maneres, tots els recursos que fan falta o són recomanables es descriuen en cada activitat o recurs. Com a norma general es farà ús del Moodle per a l’entrega de tasques o altres activitats similars, responent les activitats en línia o adjuntant fitxers realitzats en editors de text, full de càlcul o pdf o adjuntant algun tipus de captura o imatge de manera que no es requereixi l’autentificació en cap plataforma externa mitjançant l’ús de correu electrònic.

6. Activitats

Tenint en compte que es poden donar diferents casuístiques en les quals les activitats es duguin a terme (aula o casa), és aconsellable, en cada tasca, revisar les recomanacions i/o observacions apuntades per si cal fer modificacions; especialment pel que fa a la visualització de les tasques, restriccions associades, agrupaments, variants pel que fa a eines o recursos utilitzats en funció de si podeu o no fer ús d'entorns que requereixin algun tipus de registre, etc.

Els agrupaments que s'indiquen són els recomanats (la majoria en petit grup heterogeni, per fomentar l'intercanvi d'idees i l'ús del llenguatge científic), però gairebé totes les activitats es poden fer també individualment, en funció de les necessitats de cada moment i centre. També, la majoria de les activitats es poden fer a l'aula o telemàticament, proporcionant a l'alumnat una retroacció immediata .

Totes les activitats són modificables a criteri del professorat, en funció de les característiques de cada centre o grup. També, el professorat ha de modificar el llibre de qualificacions per  assignar les ponderacions que consideri oportunes a cada activitat (veure vídeo de l'apartat 7. Avaluació).

A continuació detallem els diferents camps que s'utilitzaran per definir les activitats i recursos.

   Id Aquest camp identifica el tipus d'activitat i el mòdul i nivell al qual s'ubica.

- Per als recursos: exemple: T1: indica que és un recurs del mòdul/tema 1.
- Per a les activitats: exemple: A1.1, A1.2,.... A1.n: la A indica que són activitats, el primer nombre el mòdul al qual pertany, en aquest cas el mòdul 1, i el segon nombre l'ordre de realització de l'activitat.

   Contingut Nom del recurs o activitat que apareix a la pantalla principal del curs.

   Descripció Explicació dels continguts del recurs o activitat.

   Tipologia Tipus d'activitat o recurs en funció de l'ús metodològic que li podem donar.

- Continguts: recurs tipus llibre, enllaç o fitxers que introdueixen o complementen la informació.
- Activitat Inicial: activitat per introduir alguna idea o concepte, per reflexionar, generalment en grup.
- Activitat de desenvolupament i introducció de nous conceptes: activitat pensada per dur a terme amb tot el grup i que té relació directa amb els continguts del mòdul.
- Activitat complementària: qualsevol altre tipus d'activitat, ja sigui de reforç o d'ampliació, que ajudi a assimilar els continguts o a ampliar-los.
- Activitat amb restriccions: activitats pensades per a dur a terme en base a agrupaments o a haver realitzat o no determinades accions. Per identificar-les més fàcilment aquestes activitats es troben en un nivell més intern i, a la taula, indicades amb una fletxa ⇒ ⇒ quan la restricció afecta a un grup o agrupament. Veure punt 3: metodologia i punt 5: agrupacions.
- Pràctica: activitat per a ser realitzada generalment en grup i, si pot ser, grup reduït, en la qual es realitza alguna petita investigació, experimentació o interacció amb objectes del voltant.
- Joc interactius: activitats que permeten repassar conceptes  o aplicar els coneixements de manera més visual.

   Format Indica el tipus d'activitat o recurs de moodle que s'utilitza per aquell contingut. En general trobarem:

 Llibres Bases de dades Consultes  Contingut interactiu   Fòrums  Glossaris   GeoGebra

 Journals Enquestes (Qüestionnaires)   Qüestionaris Recursos    Tasques   Tallers Wikis

   Temps previst Temporització orientativa de la durada de l'activitat.

   Agrupacions / Restriccions S'especifica si aquella activitat o recurs està pensada amb algun tipus de restricció per nivell d'assoliment o per visualització seqüenciada de continguts. A la taula s'indica amb una fletxa quan es tracta d'un agrupament basat en nivells d'aprenentatge.

  ⇒⇒ Activitat amb restriccions

   Avaluació En aquest apartat es dona algun tipus d'informació sobre com es pot avaluar l'alumnat: si s'ha de donar retroacció a l'activitat, si és autoavaluativa, l'escala que hi ha relacionada o el tipus de qualificació, si és el cas.

T1. De què estem fets els éssers humans?
Id | Activitat | Descripció | Tipologia | Format | Temps previst | Agrupaments | Avaluació
T1 | Els nivells d'organització de la matèria viva | Recursos web, on trobar més informació. Continguts resumits del tema | Continguts | Llibre |  | Individual | No en té
A1.0 | Del macro al microcosmos | Curtmetratge  de 3' Cosmic Eye, dissenyat per l'astrofísic Danail Obreschkow, ens situa a la immensitat de l'Univers i ens centra en el tema 1 | Inicial | Activitat interactiva | 5´ | Individual | No té puntuació, però cal veure'l per a passar a l'activitat 1
A1.1 | De què està feta la matèria? | Qüestionari de 8 preguntes, algunes amb imatges i lectures que permeten reflexionar sobre de què està feta la matèria, els elements químics i el seu origen. | General | Qüestionari | 15' | Individual/parella | puntuació màxima 8/8 Autoavaluable sobre 10. Compleció: contestar els exercicis i rebre una qualificació automàtica.
A1.2 | De què estem fets els humans? | Qüestionari de 8 preguntes per apendre els diferents nivells d'organització del cos humà. Poden mirar les presentacions recomanades i el llibre digital | General | Qüestionari | 15' | Individual/parella | puntuació màxima 8/8 Autoavaluable sobre 10. Compleció: contestar els exercicis i rebre una qualificació automàtica.
A1.3 | Explorem de cèl·lula. Necessitem un microscopi! | Qüestionari de 10 preguntes. A partir d'unes imatges d'una cèl·lula animal i vegetal, poden deduir quin orgànuls es veuen en microscopi òptic, quins en m. electrònic, les diferències estructurals entre els dos tipus de cel·lules, etc. Vídeo final estructura cèl·lula de 7' | General | Qüestionari | 30' | Individual/parella | puntuació màxima 10/10 Autoavaluable sobre 10. Compleció: contestar els exercicis i rebre una qualificació automàtica.
A1.4 | Jclic La cèl·lula | Activitat JClic per repassar la cèl·lula. Cal enviar al professorat una captura de pantalla de com els ha sortit l'activitat, puntuació i temps utilitzat en realitzar-la. Pot ajudar al professorat a decidir si l'alumnat ha de fer les activitats següests de reforç | General | Tasca | 15' | individual | Puntuació mitjana entre totes les activitats del JClic.
A1.5 | Aprofundim/Repassem l'organització del cos humà | Aprofundim: Activitats on s'aprodundeix  el temari : lectura sobre la microbiota, observacions microscòpiques, vídeo tipus de cèl·lules diferents. Activitats d'aplicació, Repassem: Es fa un resum dels conceptes claus donats i exercicis de comprensió i aplicació | General | Activitat interactiva | 30' | individual | Autoavaluable sobre 10. Compleció: contestar els exercicis i rebre una qualificació automàtica.
A1.6 | Xerrada Dr. Trilla | Vídeo d'una xerrada del Dr Trilla .1h Han de fer un esquema dels punts que ha explicat a la xerrada i algunes dades que l'hagin impactat més, després ha de fer una foto i enviar-la a la tasca. | Opcional | Tasca | 1h | individual | Valorat pel professorat. Rúbrica senzilla
A1.7 | Llegim un article de divulgació científica | Cal llegir l'article (dos dierents, un és per reforç), omplir la fitxa adjunta afegint el teu nom i curs al nom del document i envia'l complet com a tasca. | Complementària | Tasca | 30' | Individual | Valorat pel professorat. Rubrica senzilla
A1.8 | Aprenem amb el Twitter | Han d'anar  l'enllaç següent de Twitter i trobaràs la resposta!  UB Divulga La Universitat de Barcelona Divulga en Twitter Un cop hagis llegit amb atenció tota la informació del fil hauràs de contestar unes preguntes.  (Relacionat amb el paper de la Melanina) | Complementària | Activitat interactiva | 20' | Individual/parella | Autoavaluable sobre 10. Compleció: contestar els exercicis i rebre una qualificació automàtica.
A1.9 | Treball cooperatiu: Experimentem amb el nostres cos! | Han de fer una experimentació per veure com reacciona el seu cos davant d’una prova d’esforç. Aquesta activitat està pensada per fer-la en grups de 4-5 alumnes. Han de recollir els resultats, fer una gràfica, comentar resultats A més, han de proposar una nova experimentació amb el seu cos i si , pot ser, posar-la en pràctica. | Pràctic. Co-avaluació | Taller | 1h 15' | 4-5 alumnes | Avaluació formadora: coavaluació amb rúbrica. Cal assignar prèviament qui avalua a qui. Rubrica específica Escala: NA, AS, AN, AE.
A1.10 | Avaluació T1 | Qüestionari final 15 preguntes relacionades amb el que s'ha treballat al tema. L'alumnat de reforç disposa d'un qüestionari de 10 preguntes. | General | Qüestionari | 30' | Individual | 15/15 o 10/10 Autoavaluable sobre 10. Compleció: contestar el qüestionari i rebre una qualificació automàtica.

T2. Dels aliments als nutrients
Id | Activitat | Descripció | Tipologia | Format | Temps previst | Agrupaments | Avaluació
T2 | L'alimentació humana | Recursos web per poder ampliar les informacions sobre el tema i altres relacionades amb la salut. Resum de tots els continguts que cal estudiar en aquest tema. | continguts | Llibre | 1h. | Individual | No en té
A2.0 | Test sobre els hàbits alimentaris | 10 preguntes sobre els hàbits alimentaris que tenen abans de començar el tema. | Introductori | Qüestionari | 10' | Individual | No té cap valor, però cal fer-la per poder fer l'activitat següent.
A2.1 | Els aliments ens aporten nutrients. Estudiem les etiquetes! | A partir de la comparativa de 3 etiquetes alimentàries, s'estudien els nutrients i la diferència entre alimentació i nutrició. També altres informacions de les etiquetes alimentàries. | General | Activitat interactiva | 1h | Individual/parella | Autoavaluable sobre 10. Compleció: contestar els exercicis i rebre una qualificació automàtica..
A2.2 | Com ha de ser la meva dieta? | Amb aquestes activitats s'estudia què vol dir dieta equilibrada,variada, mediterrània, vegetariana. Teoria i exercicis de comprensió i aplicació | General | Activitat interactiva | 30' | Individual/parella | Autoavaluable sobre 10. Compleció: contestar els exercicis i rebre una qualificació automàtica.
A2.3 | L'enemic blanc: el sucre i la sal | A partir d'una presentació i de diversos vídeos es vol conscienciar de la importància de reduir el consum de sucre i de sal en els nostres àpats. | General | Activitat interactiva | 30' | Individual/parella | Autoavaluable sobre 10. Compleció: contestar els exercicis i rebre una qualificació automàtica.
A2.4 | Els transtorns alimentaris | A partir de la lectura d'un article es vol sensibilitzar sobre l'anorèxia i la bulímia. | General | Activitat interactiva | 20' | Individual | Autoavaluable sobre 10. Compleció: contestar els exercicis i rebre una qualificació automàtica.
A2.5 | Aprofundim: exercicis dieta. Repassem: tinc gana, què puc picar? | Aprofundim: exercicis. Càlculs. Repassem: tinc gana, què puc picar? Repassa els conceptes de nutrients i de dieta equilibrada | General | Activitat interactiva | 30' | Individual | Autoavaluable sobre 10. Compleció: contestar els exercicis i rebre una qualificació automàtica.
A2.6 | Apliquem, justifiquen el menjar sa! | S'apliquen els continguts de manera competencial. Importància de la reducció dels lípids a la dieta, dels snacks. Importància del colesterol al nostre cos. | General | Activitat interactiva | 30' | petits grups | Autoavaluable sobre 10. Compleció: contestar els exercicis i rebre una qualificació automàtica.
A2.7 | Mite o realitat: la seguretat alimentària a les teves mans Fem de cuiners amb col·laboració de nutricionistes! | Mite o realitat: la seguretat alimentària a les teves mans. Activitats de la Fundació ALicia que pretén trencar amb alguns mites alimentaris. Reforç: Fem de cuiners amb col·laboració de nutricionistes! Activitats interactives que ajuden a preparar l'activitat de la tasca final del tema. (jocs interactius) | Complementàries | Activitat interactiva | 20' | Individual | Autoavaluable sobre 10. Compleció: contestar els exercicis i rebre una qualificació automàtica.
A2.8 | Família, avui cuino jo! | Cal entregar a la tasca un vídeo de 2' i el seu guió amb la informació nutricional del plat i l'elaboració del plat saludable, extret de la web cuinasensepares.cat | opcional | Tasca | 1h | Individual | Ha de corregir el professorat. Té una rúbrica curta.
A2.9 | Avaluació T2 | Dos versions de qüestionari, 15 preguntes algunes diferents. | General | Qüestionari | 30' | Individual | 15/15 Autoavaluable sobre 10. Compleció: contestar el qüestionari i rebre una qualificació automàtica.

T3. Ens nodrim: l'aparell digestiu i el respiratori
Id | Activitat | Descripció | Tipologia | Format | Temps previst | Agrupaments | Avaluació
T3 | Recursos T3 | Recursos web per poder ampliar les informacions sobre el tema i altres relacionades amb la salut. Resum de tots els continguts que cal estudiar en aquest tema. | continguts | llibre |  | individual | no en té
A3.1 | Seguiu la pista de l'entrepà! | Activitats de descubriment del funcionament de l'aparell digestiu. Vídeo funcionament ap. digestiu. exercicis comprensió,anatomia ap. digestiu. Gl salivals i dentició,ex. d'exploració i aplicació. La càries.vídeo de 5', preguntes comprensió. Procés de deglució i digestió. Procés d'absorció i la funció de l'intestí gros. Exercicis. | General | activitat interactiva H5P | 1h 15' | individual/parelles | Autoavaluable sobre 10. Compleció: contestar els exercicis i rebre una qualificació automàtica.
A3.1 | L'aparell digestiu, reforç | Resum dels continguts i exercicis de consolidació per a l'alumnat de reforç, equival a l'activitat anterior. També té vídeo sobre la càries, però el general del funcionament de l'ap. digestiu per considerar que és massa detallat. | Reforç | activitat interactiva H5P | 1h | individual/parelles | Autoavaluable sobre 10. Compleció: contestar els exercicis i rebre una qualificació automàtica.
A3.2 | La tieta Marta té Covid-19 | A partir d'un cas de la Covid-19 s'estudia l'origen, símptomes i conseqüències d'aquesta malaltia. També,l'anatomia de l'aparell respiratori,  malalties. Vídeo divulgatiu de tv3 de l'anatomia i fisiologia d'aquest virus,preguntes de comprensió. Vídeo sobre el tipus i col·locació de les  mascaretes, del col·legi de metges de BCN. Sense preguntes. Interpretació esquema evolució infecció. Obsevació dades epidemiològiques. Article "Com afrontar la pèrdua de les persones estimades?" Sense activitats, només com a lectura recomanada. | General | activitat interactiva H5P | 1h | individual/parella | Autoavaluable sobre 10. Compleció: contestar els exercicis i rebre una qualificació automàtica.
A3.3 | Apliquem el que sabem de l'aparell respiratori a les nostres vides! | Exercicis sobre la ventilació, efectes negatius del tabac, vídeo "La importancia de la actividad física", el mal d'altura | General | activitat interactiva H5P | 30' | Individual/parelles | Autoavaluable sobre 10. Compleció: contestar els exercicis i rebre una qualificació automàtica.
A3.4 | Parlem de trasplantaments | Han de llegir un parell d'articles de divulgació científica relacionats amb el trasplantament de teixits i òrgans i fer-ne un comentari. Omplir una fitxa. Després han de buscar informació sobre el servei de trasplantaments d'òrgans i teixits amb els 3 l'enllaços a les webs que es proporcionen. Han de contestar unes preguntes. Per últim han de dissenyar una campanya de donació de sang i d'òrgans al barri, han de pensar un eslògan i els canals de comunicació utilitzats. S'envia la fitxa amb tota la informació com a taller. | General | Taller | 1-2h | petit gup 4-5 alumnes | Avaluació formadora: coavaluació amb rúbrica. Cal assignar prèviament qui avalua a qui. Escala: NA, AS, AN, AE.
A3.5 | Qüestionari Avaluació | Qüestionari per l'alumnat de reforç, 10 preguntes. Qüestionari de 20 preguntes relacionades amb els continguts treballats a classe. | General | Qüestionari | 30'-1h | Individual | Autoavaluable sobre 10. Compleció: contestar el qüestionari i rebre una qualificació automàtica.
 | Repassem! | Proposta de diferents test sobre l'aparell digestiu i l'aparell respiratori que es poden trobar a la xarxa. Els pot anar bé per repassar abans de l'examen. | opcional |  |  | individual | no té nota

7. Avaluació

L’avaluació es farà fent el seguiment de les diferents activitats i ús dels recursos plantejats. Pràcticament la totalitat d’activitats planificades es podrà avaluar fent un seguiment qualitatiu o quantitatiu, i en molts casos es podrà donar retroacció en línia de les activitats proposades encara que siguin autoavaluatives.

En alguns casos, es proporcionaran guies d’avaluació o rúbriques d’avaluació per poder facilitar la tasca i també es podrà treballar en alguna activitat en forma de taller per a poder coavaluar l’activitat dels companys. Es triarà diferents mètodes de qualificació, doncs, en funció de la complexitat o del pes de l’activitat en base a l’assoliment de les competències.

És recomanable revisar de quina manera es durà a terme l'avaluació o la qualificació de cada activitat abans de realitzar-la i modificar-la segons sigui addient en base a la tipologia d'alumnat i el que vulguem perseguir o aconseguir en realitzar cada una de les activitats i si volem donar-hi o no retroacció.

La retroacció de les activitats és molt important de cara a la funció avaluativa i cal fer-la en les diferents activitats, en la mesura del possible, per tal que l'alumnat rebi un retorn de les seves activitats en cas d'haver-se de dur a terme l'aprenentatge online. En general el curs no presenta retroaccions concretes excepte en el cas de donar respostes vàlides a enunciats o problemes. Algunes activitats, les considerades més bàsiques en cada tema, s'avaluen fent ús de guies d'avaluació o rúbriques de forma que l'alumne/a sàpiga què se li demana en l'activitat i com s'avaluarà. Algunes activitats, com heu vist, es plantegen per atendre la diversitat de l’alumnat i, per tant, seran accessibles segons els criteris pertinents.

Respecte les qualificacions es pot fer ús del llibre de qualificacions de Moodle: cada professor/a pot modificar les qualificacions de cada activitat segons consideri, fent us d'escales, qualificacions numèriques o qualificacions avançades. Es podria, fins i tot, deixar cada activitat sense qualificació i que únicament serveixi per avaluar i donar retroacció a l'alumne. El professor/a ha de valorar si vol tenir presents aquestes consideracions.

Teniu més informació sobre com treballar amb el llibre de qualificacions en aquest vídeo:

Play Video

Avaluació inicial.

Cal esbrinar quins són els coneixements previs que té l'alumnat sobre els mòduls que es treballaran, tant per adequar les activitats que es desenvoluparan en la segona fase (formativa),com per tenir un punt de referència del nivell evolutiu de l'alumnat. A l'inici del curs es presenta una activitat d'avaluació inicial, que pot complementar el traspàs d'informació que s'ha fet sobre l'alumnat. En aquesta proposta es tenen en compte mesures de caràcter general. Les mesures de caràcter general garanteixen l’atenció i el suport a tot l’alumnat i inclouen el conjunt d’accions de reforç i ampliació que cada docent preveu; a fi i efecte d’ajustar la programació general del grup a les necessitats de tots els alumnes. Això comporta la diversificació dels procediments i de les activitats d’aprenentatge i d’avaluació, tant des de la perspectiva organitzativa com metodològica, i no suposen cap flexibilització ni adaptació del currículum.

Avaluació formativa i formadora.

En cada mòdul s'inclouen un conjunt d'activitats d'aprenentatge i desenvolupament que l'alumnat anirà treballant progressivament i amb les quals, de manera activa, va assolint les competències i els objectius programats.

Pràcticament totes les activitats són avaluables i es proporcionen diferents instruments d'avaluació com per exemple les rúbriques. A més de l'avaluació formativa que du a terme el professorat, es proposa l'avaluació formadora amb coavaluació de l'alumnat (tallers).

Criteris d’avaluació normatius

Com a criteri general d'avaluació, es pot dir que els criteris d’avaluació de les matèries són un referent fonamental per determinar el grau d’assoliment de les competències bàsiques i dels objectius de cada matèria.

Els criteris específics d’avaluació per la matèria de Biologia i Geologia de 3 r d'ESO recollits en el decret 187/2015, de 25 d’agost, s’han observat per elaborar els criteris d’avaluació didàctics de cada unitat.

Criteris d’avaluació

1. Elaborar conclusions en funció de les evidències recollides en un procés de recerca, identificar els supòsits que s’han assumit en deduir-les, i argumentar-les.

2. Argumentar el punt de vista propi sobre temes sociocientífics controvertits a partir de la lectura crítica de documents sobre recerques fetes per altres per així poder valorar els procediments i les raons aportades.

3. Interpretar el funcionament del cos humà des d’una visió sistèmica, reconeixent les relacions entre els diferents aparells i sistemes.

4. Explicar els processos que es donen en la funció de nutrició, relacionant-los amb els aparells i sistemes corresponents, amb l’intercanvi de matèria i energia amb el medi i amb la funció de cada nutrient.

5. Justificar la importància de l’alimentació equilibrada fent referència a la necessitat de nutrients de les cèl·lules i la relació de les dietes amb la salut, mitjançant exemples pràctics.

 Al quadre que ve a continuació es relacionen els criteris d’avaluació del currículum de Biologia de 3r d'ESO amb les unitats:

Unitat | Criteris d’avaluació curriculars
1 | 1, 2 i 3
2 | 1,3 i 5
3 | 1, 2 i 4